
1.	A GYÓGYSZER NEVE

Mexalen 500 mg tabletta


2.	MINŐSÉGI ÉS MENNYISÉGI ÖSSZETÉTEL

500 mg paracetamolt tartalmaz tablettánként.

A segédanyagok teljes listáját lásd a 6.1 pontban.


3.	GYÓGYSZERFORMA

Tabletta

Fehér vagy törtfehér, hosszúkás, mindkét oldalán domború tabletta, melynek egyik oldalán bemetszés választja el a rajta lévő 5, illetve 00 jelzést, a másik oldal bemetszéssel van ellátva.
Méretek: kb. 7,2 mm × 16,3 mm.

A tabletta egyenlő adagokra osztható.


4.	KLINIKAI JELLEMZŐK

4.1	Terápiás javallatok

Enyhe és közepesen súlyos fájdalom és/vagy láz tüneti kezelésére.

A Mexalen felnőttek, serdülők és legalább 22 kg testtömegű (6 éves és idősebb) gyermekek számára javallott.

4.2	Adagolás és alkalmazás

Rendszerint a legalacsonyabb hatásos dózist kell alkalmazni a lehető legrövidebb ideig.

A dózis az életkortól és a testtömegtől függ, egyszeri dózisban általában 10-15 mg/ttkg adható, legfeljebb a javasolt maximális 60 mg/ttkg teljes napi dózisig ismételve (nem meghaladva a 4000 mg‑ot). A testtömeg-tartományokat és az adagolási példákat lásd az alábbi táblázatban.

Az adagolási intervallum minden esetben a tünetektől és a maximális teljes napi dózistól függ. Ez nem lehet kevesebb, mint 4 óra.

Ha a fájdalom több mint 5 napig tart, a láz pedig 3 nap után is fennáll, rosszabbodik, vagy más tünetek jelentkeznek, akkor orvoshoz kell fordulni.
A beteg gondozóját tájékoztatni kell arról, hogy forduljon orvoshoz, ha 12 év alatti gyermeknél a magas láz, a fertőzés jelei vagy a tünetek 2 napnál hosszabb kezelés után is fennállnak.

Adagolás

Az adagolást a következő táblázatban található információk alapján kell végezni:

	Testtömeg (kor)
	Egyszeri paracetamol-dózis

	Az egyszerre bevehető tabletták száma
	A paracetamol maximális napi dózisa (24 óra alatt)


	22 kg – 30 kg
(körülbelül 6–9 éves gyermekek)
	250 mg 
	fél (1/2) 500 mg-os tabletta 
	1000–1500 mg
(maximum 3 tabletta)

	31 kg – 40 kg
(körülbelül 10–12 éves gyermekek)
	500 mg 
	1 
	1500–2000 mg
(maximum 4 tabletta)

	41 kg – 55 kg
(körülbelül 13–15 éves gyermekek és serdülők)
	500 mg 
	1 vagy 1 és ½
	2000–3000 mg 
(maximum 6 tabletta)

	> 55 kg
(felnőttek és 15 éves vagy idősebb serdülők)
	500 mg
	1 vagy 2
	4000 mg 
(maximum 8 tabletta)



A ritkább alkalmazási gyakoriság a megfelelő testtömeg- és/vagy életkor-kategória alsó határába eső gyermekeknél javasolt.
Ez a gyógyszer nem alkalmazható 22 kg testtömeg alatti (6 évesnél fiatalabb) gyermekeknél a nem megfelelő dózis/a megfelelő adagolás kivitelezhetetlensége miatt. 6 év alatti gyermekek számára megfelelőbb készítmények állnak rendelkezésre.

6 és 9 éves kor közötti gyermekek (22 és 30 kg között): a maximális egyszeri dózis fél tabletta (250 mg paracetamol).

Különleges betegcsoportok:

Idősek
Időseknél nincs szükség dózismódosításra. Figyelembe kell venni azonban, hogy a vese- és/vagy májelégtelenség gyakoribb az időseknél (lásd 4.4 pont).

Vesekárosodás
Orvosi utasítás hiányában, a vesekárosodásban szenvedő betegeknél az egyes alkalmazások közötti minimális intervallumot módosítani kell, és a maximális napi dózist a következő ütemterv szerint kell csökkenteni:

	Kreatinin-clearance
	Alkalmazások közötti intervallum
	A paracetamol maximális napi dózisa
(24 óra alatt) 
(tabletták száma)


	10-50 ml/perc
	500 mg 6 óránként
	2000 mg
(4 tabletta)


	< 10 ml/perc
	500 mg 8 óránként
	1500 mg
(3 tabletta)




Májkárosodás
A paracetamolt óvatosan kell alkalmazni májkárosodás vagy Gilbert-szindróma esetén. A dózist csökkenteni kell, vagy az adagolási intervallumot meg kell hosszabbítani.
A napi 2000 mg-os dózist felnőtteknél orvosi javaslat nélkül nem szabad túllépni.

Egyéb megfontolások
A hatásos napi dózis nem haladhatja meg a 60 mg/ttkg/napot (legfeljebb 2 g/nap) a következő esetekben:

- 	50 kg-nál kisebb testtömegű felnőttek és serdülők,
- 	dehydratio;
- 	krónikus alultápláltság;
- 	a krónikus alkoholfogyasztás csökkentheti a paracetamol toxicitási küszöbértékét. Ezeknél a betegeknél két dózis között legalább 8 órának kell eltelnie.

Alkalmazás módja
Szájon át történő alkalmazásra. A tablettát egy pohár vízzel kell lenyelni.

4.3	Ellenjavallatok

Paracetamollal vagy a készítmény 6.1 pontban felsorolt bármely segédanyagával szembeni túlérzékenység.

4.4	Különleges figyelmeztetések és az alkalmazással kapcsolatos óvintézkedések

A túladagolás kockázatának elkerülése érdekében meg kell győződni arról, hogy az egyidejűleg szedett gyógyszerek nem tartalmaznak paracetamolt.

A következő esetekben a paracetamolt különös óvatossággal kell alkalmazni, azaz az adagolási intervallum növelésével vagy a dózis csökkentésével (lásd 4.2 pont), és orvosi felügyelet mellett:
· hepatocellularis elégtelenség (Child-Pugh < 9),
· krónikus alkoholfogyasztás,
· veseelégtelenség (kreatinin-clearance < 10 ml/perc);
· Gilbert-szindróma (Meulengracht-kór);
· súlyos fertőzés, mivel ez növelheti a metabolikus acidózis kockázatát. A metabolikus acidózis jelei a következők:
· mély, gyors légzés, nehézlégzés;
· hányinger, hányás;
· étvágytalanság;
· akut hepatitis;
· májfunkciót befolyásoló gyógyszerekkel történő egyidejű kezelés;
· glükóz-6-foszfát-dehidrogenáz-hiány;
· glutation-hiány;
· hemolyticus anaemia;
· dehydratio;
· krónikus alultápláltság;
· idős kor.

További elővigyázatossági intézkedések (lásd 4.2 pont)
A hosszan tartó vagy gyakori alkalmazás nem javasolt. A betegeket tájékoztatni kell arról, hogy ne szedjenek egyidejűleg paracetamolt tartalmazó más készítményeket. A napi dózis többszörösének egyszerre történő bevétele súlyosan károsíthatja a májat; ilyen esetekben a betegnél nem következik be eszméletvesztés. Ennek ellenére túladagolás esetén azonnal orvosi segítséget kell kérni, a visszafordíthatatlan májkárosodás kockázata miatt, még akkor is, ha a beteg jól érzi magát, (lásd 4.9 pont). A hosszan tartó alkalmazás orvosi felügyelet nélkül ártalmas lehet. Naponta 60 mg/ttkg paracetamollal kezelt gyermekeknél és serdülőknél más lázcsillapítóval való kombináció nem indokolt, kivéve hatástalanság esetén.

Javasolt az acetilszalicilsavra érzékeny asztmás betegek megfigyelése, mivel a paracetamol alkalmazásakor enyhe bronchospasmussal járó reakciókat jelentettek (keresztreakció). Bár ilyen reakciók csak az érzékeny betegek kis részénél fordultak elő, egyes esetekben súlyos reakciók is bekövetkezhetnek, különösen nagy dózisú paracetamol alkalmazásakor.

A paracetamol-kezelés alatt nem szabad alkoholt fogyasztani.

A túladagolás veszélye nagyobb a nem cirrhosisos alkoholos májbetegségben szenvedőknél. Krónikus alkoholizmus esetén óvatosan kell eljárni. Alkohol abúzusban szenvedő betegeknél a dózist csökkenteni kell (lásd 4.2 pont). Ilyen esetben a napi dózis nem haladhatja meg a 2 grammot.

Az alkoholabúzus, étvágytalanság vagy helytelen táplálkozás miatt alultáplált betegeknek a toxikus májreakciók kockázata miatt nem ajánlott a hosszan tartó kezelés, valamint a maximális dózisok alkalmazása.

Magas láz, másodlagos fertőzés tüneteinek jelentkezésekor, vagy ha a tünetek három napnál tovább fennállnak, orvoshoz kell fordulni.

Orvos vagy fogorvos tanácsa nélkül a paracetamolt tartalmazó gyógyszereket fájdalom esetén általában csak öt napig, láz esetén pedig három napig szabad alkalmazni, és nem szabad nagy dózisokat bevenni. 

A fájdalomcsillapítók hosszan tartó, nagy dózisú, helytelen alkalmazása esetén fejfájás léphet fel, amelyet nem szabad a gyógyszer megnövelt dózisával kezelni.

Általánosságban elmondható, hogy a fájdalomcsillapítók szokássá váló szedése, különösen, ha több fájdalomcsillapító hatóanyagot kombinálnak, tartós vesekárosodáshoz vezethet, ami a veseelégtelenség (analgetikum nephropathia) kockázatával jár.

A fájdalomcsillapítók hosszan tartó, nagy dózisú, helytelen használatának hirtelen abbahagyása esetén fejfájás, fáradtság, izomfájdalom, idegesség és vegetatív tünetek jelentkezhetnek. Az elvonási tünetek néhány napon belül elmúlnak. Ezen idő alatt kerülni kell a fájdalomcsillapítók további szedését, és alkalmazásukat orvosi javaslat nélkül nem szabad újra elkezdeni.

Piroglutamát-acidózis miatt kialakuló emelkedett anionréssel járó metabolikus acidózist (HAGMA) jelentettek egyes olyan, súlyos betegségben (pl. súlyos vesekárosodás, sepsis) szenvedő, vagy egyes alultáplált, illetve egyéb ok (pl. krónikus alkoholizmus) miatt glutationhiányban szenvedő betegeknél, akiket hosszú időn keresztül kezeltek terápiás dózisú paracetamollal, illetve akiket paracetamol és flukloxacillin kombinációjával kezeltek. Ha piroglutamát-acidózis miatt kialakuló HAGMA gyanúja merül fel, a paracetamol alkalmazásának azonnali leállítása és szoros monitorozás javasolt. A vizelet 5-oxoprolinszintjének ellenőrzése célszerű lehet a piroglutamát-acidózis – mint a HAGMA mögöttes okának – azonosításához olyan betegek esetében, akiknél több kockázati tényező is fennáll.

A laboratóriumi vizsgálati eredményekre gyakorolt hatás
A paracetamol szedése befolyásolhatja a foszfor-volfrámsavval végzett húgysavvizsgálatokat és a glükóz-oxidáz-peroxidázzal végzett vércukorszint-vizsgálatokat.

4.5	Gyógyszerkölcsönhatások és egyéb interakciók

· Probenecid szedése gátolja a paracetamol glükuronidációját, ezáltal a paracetamol clearance-e körülbelül felére csökken. Probenecid egyidejű szedése esetén a paracetamol dózisát csökkenteni kell.
· Különös óvatossággal kell eljárni az enzimindukcióhoz vezető gyógyszerek, valamint a potenciálisan májkárosító anyagok egyidejű szedése esetén (lásd 4.9 pont). A paracetamol metabolizmusa fokozódik az enzimindukáló gyógyszereket, például fenitoint, karbamazepint, fenobarbitált, primidont és rifampicint szedő betegeknél. Elszigetelt esetekről szóló jelentések nem várt májkárosító hatásról számolnak be az enzimindukáló gyógyszereket szedő betegeknél.
· Paracetamol és AZT (zidovudin) egyidejű alkalmazása esetén fokozódik a neutropenia és a májkárosító hatás kialakulására való hajlam. A zidovudin-terápiában részesülő betegeknél kerülendő a paracetamol krónikus/többszörös dózisban történő alkalmazása, és csak orvosi javaslatra adható. Ha azonban paracetamol és zidovudin hosszan tartó együttes alkalmazására van szükség, a fehérvérsejtszámot és a májfunkciós teszteket monitorozni kell, különösen az alultáplált betegeknél. 
· A gyomorürülést lassító szerek egyidejű szedése esetén a paracetamol felszívódása és hatásának kezdete késhet.
· A gyomorürülést gyorsító szerek, például a metoklopramid és a domperidon egyidejű szedése felgyorsítja a paracetamol felszívódását és hatásának kezdetét.
· A kolesztiramin csökkenti a paracetamol felszívódását. Amennyiben paracetamol és kolesztiramin egyidejű alkalmazása szükséges, a paracetamolt legalább 1 órával a kolesztiramin bevétele előtt vagy 4 órával utána kell bevenni.
· Elővigyázatossággal kell eljárni olyankor, amikor a paracetamolt flukloxacillinnel párhuzamosan alkalmazzák, mivel egyidejű alkalmazásukkor piroglutamát-acidózis miatt kialakuló emelkedett anionréssel járó metabolikus acidózis alakulhat ki, különösen olyan betegeknél, akiknél ennek kockázati tényezői fennállnak (lásd 4.4 pont).
· K-vitamin antagonisták: a K-vitamin antagonisták hatása fokozódhat, különösen a paracetamol nagy dózisainak rendszeres szedése esetén. Ebben az esetben ajánlott a Nemzetközi Normalizált Arány (International Normalized Ratio, INR) rendszeres ellenőrzése. Paracetamol hosszan tartó, rendszeres szedése fokozhatja a warfarin és más kumarinok véralvadásgátló hatását, ami növeli a vérzés kockázatát, ugyanakkor az alkalmanként bevett dózisoknak nincs jelentős hatásuk.
· Lamotrigin: a paracetamol csökkentheti a lamotrigin biohasznosulását, és esetleg a hatását is, a lamotrigin májban történő metabolizmusának lehetséges indukciója miatt.

4.6	Termékenység, terhesség és szoptatás

Terhesség
Terhes nőkre vonatkozóan nagyszámú adat áll rendelkezésre, amelyek nem mutatnak sem malformatív, sem magzati/újszülöttkori toxicitást. A méhen belül paracetamol hatásának kitett gyermekek neurofejlődésével kapcsolatos epidemiológiai vizsgálatok nem mutattak egyértelmű eredményeket. Klinikailag indokolt esetben a paracetamol adható terhesség alatt, azonban a lehető legkisebb hatásos dózisban, a lehető legrövidebb ideig és a lehető legalacsonyabb gyakorisággal kell alkalmazni.

Szoptatás
A paracetamol kiválasztódik az anyatejbe, de az ajánlott dózisokban klinikailag nem jelentős mennyiségben. A rendelkezésre álló publikált adatok nem ellenjavallják a szoptatást.

Termékenység
Nincsenek megfelelő klinikai adatok a férfi vagy női termékenységre vonatkozóan.

4.7	A készítmény hatásai a gépjárművezetéshez és a gépek kezeléséhez szükséges képességekre

[bookmark: _Hlk197783202]A paracetamol nem, vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket.

4.8	Nemkívánatos hatások, mellékhatások

A mellékhatások szervrendszerenként és gyakoriság szerint kerülnek felsorolásra. A gyakoriságok meghatározása: nagyon gyakori (≥ 1/10), gyakori (≥ 1/100 - < 1/10), nem gyakori (≥ 1/1000 - < 1/100), ritka (≥ 1/10 000 - <1/1000), nagyon ritka (<1/10 000), nem ismert (a rendelkezésre álló adatokból nem állapítható meg).

	Szervrendszeri kategória
	Mellékhatások és gyakoriságuk

	Vérképzőszervi és nyirokrendszeri betegségek és tünetek
	Nagyon ritka: thrombocytopenia, leukopenia, pancytopenia, neutropenia, hemolyticus anaemia, agranulocytosis.
Nem ismert: anaemia

	Immunrendszeri betegségek és tünetek
	Nagyon ritka: anafilaxia (a kezelés abbahagyását igénylő), a bőr túlérzékenységi reakciói, beleértve többek között a bőrkiütéseket

	Anyagcsere- és táplálkozási betegségek és tünetek
	Nem ismert: emelkedett anionréssel járó metabolikus acidózis*

	Légzőrendszeri, mellkasi és mediastinalis betegségek és tünetek
	Nagyon ritka: bronchospasmus az aszpirinre és más NSAID-okra érzékeny betegeknél

	Máj- és epebetegségek, illetve tünetek
	Nagyon ritka: hepatotoxicitás
Ritka: emelkedett májtranszamináz-szintek, májműködési zavar, májelégtelenség, májnekrózis, sárgaság
Nem ismert: hepatitis

	A bőr és a bőr alatti szövet betegségei és tünetei
	Ritka: pruritus, kiütések, izzadás, angiooedema, csalánkiütés
Nagyon ritka: súlyos bőrreakciók eseteiről számoltak be (gyógyszer okozta Stevens–Johnson-szindróma [SJS], toxikus epidermalis necrolysis [TEN] és akut generalizált exanthemás pustulosis [AGEP])
Nem ismert: exanthema

	Idegrendszeri betegségek és tünetek
	Ritka: fejfájás

	Emésztőrendszeri betegségek és tünetek
	Ritka: hasi fájdalom, hasmenés, hányinger, hányás és székrekedés

	Vese- és húgyúti betegségek és tünetek
	Nagyon ritka: steril pyuria (zavaros vizelet)
Nem ismert: nephropathiák (intersticiális nephritis, tubularis necrosis) nagy dózisok hosszan tartó alkalmazását követően

	Általános tünetek, az alkalmazás helyén fellépő reakciók
	Ritka: szédülés, rossz közérzet


	Sérülés, mérgezés és a beavatkozással kapcsolatos szövődmények
	Ritka: túladagolás és mérgezés




*Piroglutamát-acidózis miatt kialakuló emelkedett anionréssel járó metabolikus acidózist figyeltek meg egyes olyan, paracetamolt alkalmazó betegek esetében, akiknél kockázati tényezők álltak fenn (lásd 4.4 pont). Ezeknél a betegeknél az alacsony glutationszint következtében piroglutamát-acidózis léphet fel.

[bookmark: _Hlk202729006]Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. 
[bookmark: _Hlk213055696]Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül*.

4.9	Túladagolás

A paracetamol túladagolása májelégtelenséget okozhat, ami májátültetéshez vagy halálhoz vezethet.

Fennáll a paracetamol-mérgezés veszélye, különösen időseknél, kisgyermekeknél, májbetegségben szenvedő betegeknél, krónikus alkoholizmus esetén, krónikus alultápláltságban szenvedő betegeknél, enzimindukáló szereket használóknál és 50 kg alatti testtömegű felnőtteknél. A túladagolás ezekben az esetekben halálos kimenetelű lehet.

Tünetek

A tünetek általában az első 24 órán belül jelentkeznek, és a következők lehetnek: hányinger, hányás, étvágytalanság, sápadtság és hasi fájdalom, vagy a betegek tünetmentesek lehetnek.

A paracetamol egyszeri dózisban történő túladagolása felnőtteknél vagy gyermekeknél májsejt‑nekrózist idézhet elő, ami valószínűleg teljes és visszafordíthatatlan nekrózist okoz, májsejt‑elégtelenséget, metabolikus acidózist és encephalopathiát eredményezve, ami kómát és halált okozhat. Ezzel egyidejűleg a máj transzaminázok (GOT, GPT), a laktát-dehidrogenáz és a bilirubin szintjének emelkedése figyelhető meg, valamint a protrombinidő növekedése, amely a bevétel után 12‑48 órával jelentkezhet. Májkárosodás azoknál a felnőtteknél valószínű, akik az ajánlott paracetamol-dózisnál többet vettek be. Úgy vélik, hogy a toxikus metabolitok túlzott mennyisége (amelyet a paracetamol szokásos dózisainak bevételekor általában a glutation megfelelően méregtelenít) visszafordíthatatlanul kötődik a májszövethez.

Egyes betegeknél fokozott lehet a paracetamol-toxicitás okozta májkárosodás kockázata.

Akut tubularis necrosissal járó akut veseelégtelenség is kialakulhat,.

Szívritmuszavarok és hasnyálmirigy-gyulladás eseteit is jelentették.

Kockázati tényezők, többek között: Ha a beteg:
· hosszú távú karbamazepin-, fenobarbitál-, fenitoin-, primidon-, rifampicin-, orbáncfű- vagy más, májenzimeket indukáló gyógyszerekkel végzett kezelésben részesül.
· rendszeresen fogyaszt az ajánlott mennyiséget meghaladó alkoholt.
· valószínűleg glutationhiányos, pl. étkezési zavarok, cisztás fibrózis, HIV-fertőzés, éhezés, cachexia esetén.

A fent említett kockázati tényezők csökkenthetik a májtoxicitás küszöbét.

Kezelés

Sürgősségi eljárás:
A paracetamol-túladagolás esetén azonnali kezelés szükséges. A betegeket haladéktalanul kórházba kell szállítani azonnali orvosi ellátás céljából.

Aktivált szén adagolását fontolóra kell venni, ha a beteg 1 órán belül > 150 mg/ttkg paracetamolt vett be.
Egyszeri akut túladagolás esetén a plazma paracetamol-koncentrációját a bevételt követően legalább 4 órával kell meghatározni. A kezdeti paracetamol-plazmakoncentráció meghatározására vérvételt kell végezni.

Az N-acetilciszteinnel történő kezelést a lehető leghamarabb el kell kezdeni a nemzeti kezelési irányelveknek megfelelően.

Tüneti kezelést kell alkalmazni.


5.	FARMAKOLÓGIAI TULAJDONSÁGOK

5.1	Farmakodinámiás tulajdonságok

Farmakoterápiás csoport: egyéb fájdalom- és lázcsillapítók; Anilidek. ATC kód: N02BE01.

A paracetamol fájdalomcsillapító és lázcsillapító hatással rendelkezik. A paracetamol fájdalomcsillapító és lázcsillapító hatásmechanizmusa nem egyértelműen tisztázott. Központi és perifériás hatás valószínűsíthető. Az agyi prosztaglandinszintézis jelentős gátlását igazolták, ugyanakkor a perifériás prosztaglandinszintézis csak kismértékben gátolt. Továbbá a paracetamol gátolja az endogén pirogének a hypothalamus hőmérséklet-szabályozására gyakorolt hatását.

5.2	Farmakokinetikai tulajdonságok

Felszívódás
Szájon át történő alkalmazás után a paracetamol gyorsan és szinte teljesen felszívódik. A maximális koncentráció 30 perc és 2 óra közötti időtartam alatt alakul ki, a gyógyszerformától és a tápláltsági állapottól függően (a paracetamol étkezéstől függetlenül is bevehető). Az átlagos biohasznosulás orális alkalmazás után körülbelül 80% a májon keresztüli first-pass mechanizmus miatt, függetlenül a dózistól.

Eloszlás
A paracetamol eloszlási térfogata körülbelül 1 l/ttkg. Terápiás dózisokban a plazmafehérjékhez való kötődés elhanyagolható. A nyálban és az anyatejben lévő koncentráció a plazmakoncentrációtól függ.

Biotranszformáció
A metabolizmus a paracetamol kiválasztásának szinte az egyetlen útja. A paracetamol felnőtteknél a májban glükuronsavval konjugálódik az uridin-difoszfát-glükuronoziltranszferáz (UGT) 1A1, (kb. 60%), szulfáttal konjugálódik (kb. 35%) a szulfotranszferáz (SULT) 1A1 segítségével, és ciszteinnel konjugálódik az N-acetil-transzferáz (NAT) (kb. 3%) révén. A paracetamol kis része (~5%) a szervezetben a citokróm P450 (CYP) 2E1 és 2D6 enzimek segítségével egy erősen reaktív metabolittá (N-acetil-p-benzokinonimin) alakul át, amelyet az alkalmazás normális körülményei között a glutationnal való konjugáció gyorsan inaktivál a glutation-S-transzferázon (GST) keresztül. A túladagolás kimerítheti a glutationraktárakat, ami akut májkárosodáshoz vezethet.

Elimináció
A paracetamol főként a vizelettel ürül ki. A bevett dózis 90%-a 24 órán belül a veséken keresztül ürül, főként glükuronid (60-80%) és szulfátkonjugátum (20-30%) formájában, és körülbelül 5%-a változatlan formában. Az eliminációs felezési idő 1-4 óra között van, egészséges önkénteseknél átlagosan 2,3 óra. A teljes test clearance 5 ml/perc/ttkg. A paracetamol vese-clearance-e körülbelül 10 ml/perc.

Különleges betegcsoportok

Vesekárosodás
Vesekárosodásban szenvedő betegeknél nem figyeltek meg változást a paracetamol kinetikájában. A súlyos vesekárosodás farmakológiailag inaktív paracetamol-konjugátumok felhalmozódásához vezet. Vesekárosodás esetén a dózist csökkenteni kell (lásd 4.2 pont).

Májkárosodás
Májkárosodásban szenvedő betegeknél nem észleltek változást a kinetikában, kivéve a súlyos májkárosodásban szenvedőket. Májkárosodás esetén a teljes test clearance csökken, ami arra utal, hogy a metabolikus clearance majdnem megegyezik a teljes test clearance-ével. Májkárosodásban szenvedő vagy Gilbert-szindrómás betegeknél csökkenteni kell a dózist, vagy meg kell hosszabbítani az adagolások közötti intervallumot.

Gyermekek
Újszülötteknél és legfeljebb 12 éves korú gyermekeknél a szulfátkonjugáció a domináns eliminációs út, és glükuronidáció kisebb mértékben megy végbe, mint a felnőtteknél. A gyermekek teljes eliminációs kapacitása azonban a megnövekedett szulfatációs kapacitás miatt nagyjából hasonló a felnőttekéhez.

Egyéb különleges betegcsoportok
- 	Pajzsmirigy- és gastrointestinalis betegségekben szenvedő betegeknél nem találtak változást a kinetikában.
- 	Időseknél a konjugációs kapacitás változatlan.

5.3	A preklinikai biztonságossági vizsgálatok eredményei

Kiterjedt vizsgálatok nem mutattak ki releváns genotoxikus kockázatot a paracetamol esetében a terápiás, azaz nem toxikus dózistartományban.

Patkányokon és egereken végzett hosszú távú vizsgálatok nem mutatnak ki releváns karcinogén hatásokat a paracetamol nem májkárosító dózisaiban.

A reprodukciós és fejlődési toxicitás értékelésére jelenleg elfogadott standardokat alkalmazó hagyományos vizsgálatok nem állnak rendelkezésre.


6.	GYÓGYSZERÉSZETI JELLEMZŐK

6.1	Segédanyagok felsorolása

hidegen duzzadó keményítő
povidon K30
sztearinsav

6.2	Inkompatibilitások

Nem értelmezhető.

6.3	Felhasználhatósági időtartam

3 év

6.4	Különleges tárolási előírások

[bookmark: _Hlk213087344][bookmark: _Hlk197778629]Ez a gyógyszer nem igényel különleges tárolást.

6.5	Csomagolás típusa és kiszerelése

PVC//Al buborékcsomagolás, amely 10, 16, 20, 30, 50, 100 db tablettát tartalmaz.
PVC//Al adagonként perforált buborékcsomagolás, amely 10×1, 16×1, 20×1, 30×1, 50×1, 100×1 db tablettát tartalmaz.

HDPE tartály polipropilén gyermekbiztos zárral vagy folyamatos menetes kupakkal, amely tartályonként 100, 120, 300, 400, 1000 db tablettát tartalmaz.

[bookmark: _Hlk195439668]Nem feltétlenül mindegyik kiszerelés kerül kereskedelmi forgalomba.

6.6	A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

[bookmark: _Hlk213087380]Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés: keresztjelzés nélküli
Osztályozás: I. csoport
Orvosi rendelvény nélkül is kiadható gyógyszer (VN).


7.	A FORGALOMBA HOZATALI ENGEDÉLY JOGOSULTJA

TEVA Gyógyszergyár Zrt.
4042 Debrecen, Pallagi út 13.
Magyarország


8.	A FORGALOMBA HOZATALI ENGEDÉLY SZÁMA(I)

OGYI-T-2034/07	20×	PVC//Al buborékcsomagolásban
OGYI-T-2034/08	50×	PVC//Al buborékcsomagolásban


9.	A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. július 28.


10.	A SZÖVEG ELLENŐRZÉSÉNEK DÁTUMA

[bookmark: _GoBack]2026. július 28.

